《次韵李才元舍人二首 其二》
宋代·吕陶

当年累疏彻尧廷，不为虚名自得名。霜雪盛来松秀茂，风波散后水澄清。

红尘渐与高情隔，绿发应随喜气生。否泰卷舒公自悟，不须端筴问君平。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。